Mungdan kata kaw yu dat ai shaloi, asuya shangwang kata hta marung marang byin nga ai hta n-ga, asuya a matu gaw sinna mungdan ni kaw nna madi shadaw wa nga ai mungmasa party ni hpe shanhte ra sharawng ai mahkrun hku tek jum na matu mung masan n sa nga ai majaw myi kyaw ai magwi zawn hkan ganaw hkawm nga ai aten re.
Rawt malan hpung ni gaw kahkyin gumdin ai n-gun hte mungdan simsa lam lu wa na masing kaw shang lawm na matu UNFC hpaw shabawn dat ma ai raitim Myen asuya a matu gaw hkrit kajawng hpa rai mat nna, UNFC hpe jahten lu hkra nji n-gu shakut ai nga yang, KIO hta jan nna kaga rawt malan hpung ni hpe gap hkat jahkring myit hkrum lam galaw da lu masai. Raitimung ahkaw ahkang amyu myu jaw ai ladat hte hkalem la ai majaw kade nna ai laman dum hprang wa shajang nna bai gasat hkat wa na masa nga ai. Dai shaloi rawt malan hpung ni a mungmasa, hpyen masa shawng lam hta manu grau tsaw ai ahkaw ahkang nga wa mai na re.
Ndai zawn re ai mabyin masa a lapran kaw KIO Ningbaw Ningla ni gaw grup yin na myit su salang ni hpaji jaw wa ai hpe manu tawn ai lam, aput angun nga nna dinglun wa ai hpu nau ni a ntsa e chye na ya ai lam, mungdan kata hte maigan hkan na mabyin masa ni a ntsa e dinglik maram yu ai lam, buga de na myit su salang ni hte hkrum bawng nna hpaji hpyi ai lam ni matut manoi galaw nhtawm, lu wa ai mahtai a ntsa e sung sung bai shen maram yu let mungmasa, hpyen masa lahkam htawt sa wa nga ma ai lam na chye lu ai.
Ndai zawn rai amyu hte mungdan grin sa wa lu na matu na chying ahkyak ai ten hta mungmasa, hpyen masa lit hkam ni hpe manu rawng ai hpaji ni jaw lu na matu hte hkumdek shang lawm ai gaw awngdang lam lu wa na matu tsaw htum ai manu rai na re.
Pyilan
kac_Latn kac_Latn kac_Latn kac_Latn knc_Latn